Neuvoston päätelmät, annettu 27 päivänä syyskuuta 1999, lähentymistä koskevan vihreän kirjan johdosta suoritetun julkisen kuulemisen tuloksista (erityisesti tiedotusvälineiden ja audiovisuaalialan osalta)



Virallinen lehti nro C 283 , 06/10/1999 s. 0001 - 0002



NEUVOSTON PÄÄTELMÄT, annettu 27 päivänä syyskuuta 1999, lähentymistä koskevan vihreän kirjan johdosta suoritetun julkisen kuulemisen tuloksista (erityisesti tiedotusvälineiden ja audiovisuaalialan osalta) (1999/C 283/01) EUROOPAN UNIONIN NEUVOSTO 1. PALAUTTAA MIELIIN audiovisuaalisen alan eurooppalaisesta konferenssista "Digitaalisen ajan haasteet ja mahdollisuudet" 24 päivänä syyskuuta 1998 annetut neuvoston päätelmät(1), 2. PALAUTTAA MIELIIN julkisesta yleisradiotoiminnasta 25 päivänä tammikuuta 1999 annetun neuvoston ja neuvostossa kokoontuneiden jäsenvaltioiden hallitusten edustajien päätöslauselman(2), 3. PALAUTTAA MIELIIN lähentymisestä koskevaan vihreään kirjaan liittyneen julkisen kuulemisen tuloksista 22 päivänä huhtikuuta 1999 annetut neuvoston päätelmät, 4. ON TIETOINEN keskustelusta, jota käydään tiedotusvälineiden itsesääntelyn mahdollisesta laajuudesta sekä niistä tämän itsesääntelyn eduista ja vaaroista, jotka Saarbrückenissä järjestetyn, tiedotusvälineiden itsesääntelyä käsitelleen asiantuntijaseminaarin osanottajat ovat tuoneet esiin, 5. PANEE MERKILLE, että komissio esittää lähentymistä koskevaan vihreään kirjaan liittyneen julkisen kuulemisen tuloksista 9 päivänä maaliskuuta 1999 antamassaan tiedonannossa useita keskeisiä ajatuksia, jotka liittyvät erityisesti audiovisuaalialaan, ja ilmoittaa aikovansa esittää yksityiskohtaisemmat sääntelyperiaatteet toisessa tiedonannossa, 6. PANEE MERKILLE, että sääntelyn merkityksestä esitetyn yleisen näkemyksen mukaan on edelleen pyrittävä yleistä etua koskeviin tavoitteisiin (joita ovat muun muassa alaikäisten lasten ja ihmisarvon suojelu, kulttuurien ja kielten moninaisuus sekä moniarvoisuus), ja tunnustaa tarpeen edistää investointeja erityisesti uusiin audiovisuaalisiin palveluihin, 7. PANEE MERKILLE, että sisällön osalta yleinen näkemys on, että korkeatasoista eurooppalaista sisältöä tukevilla toimilla voi olla merkittävä tehtävä, 8. PAINOTTAA, että tietoyhteiskunnan kehityksen kannalta ovat erityisen tärkeitä teknisten ja taloudellisten seikkojen ohella myös sosiaaliset, kulttuuriset ja demokraattiset näkökohdat, 9. ON VAKUUTTUNUT, että sääntelypuitteita on jatkuvasti arvioitava ja mahdollisesti mukautettava sekä kansallisella että Euroopan tasolla toissijaisuusperiaate huomioon ottaen, 10. PANEE MERKILLE, että infrastruktuuria koskeva sääntely olisi pidettävä erillään sisältöä koskevasta sääntelystä; tämä merkitsee infrastruktuurin säätelyn osalta tarvetta turvata yleisön mahdollisuus tutustua laajalti erilaiseen joukkoviestinnän sisältöön, 11. TOTEAA, että tämä erillään pitäminen merkitsee sisällön sääntelyn osalta seuraavaa: - on otettava täysin huomioon audiovisuaalialan erityisluonne, erityisesti käyttämällä tarvittaessa vertikaalista ja alakohtaista lähestymistapaa, nojautumalla nykyisiin sääntelyrakenteisiin ja yleisen edun mukaisiin tavoitteisiin, - asianmukaisen kuulemisen ja keskustelun jälkeen on uusiin palveluihin sovellettava asianmukaista sääntelyjärjestelmää, jossa otetaan huomioon markkinoiden ennalta-arvaamattomuus sekä toiminnan aloittamiseen liittyvien huomattavien perusinvestointien tarve, mutta samalla pidetään yllä riittävää alaikäisten lasten ja kuluttajien suojaa ja turvataan edelleen muut tärkeät yleiset edut, - itsesääntely saattaa hyödyllisellä tavalla täydentää sääntelyä ja edistää oikean tasapainon löytämistä avointen ja kilpailukykyisten markkinoiden kehittämisen ja yleisen edun turvaamisen välille, 12. PAINOTTAA, että kuuleminen osoitti myös selvän enemmistön kannattavan sisällön sääntelyn osalta komission vihreässä kirjassa esitetyistä kolmesta vaihtoehdosta(3) sääntelymallia, joka perustuu nykyisten rakenteiden kehittämiseen. 13. PAINOTTAA uusien teknologioiden kehitystä silmällä pitäen, että tasapainoisen ja avoimen ratkaisun siihen, miten julkinen yleisradiotoiminta voi tässä uudessa ympäristössä edelleen täyttää kaikilta osin tehtävänsä, olisi erityisesti - vahvistettava Amsterdamin sopimukseen liitetyn, jäsenvaltioiden julkisen palvelun yleisradiotoiminnasta tehdyn pöytäkirjan mukaista jäsenvaltioiden toimivaltaa myöntää, määritellä ja järjestää julkisen yleisradiotoiminnan tehtävä kussakin jäsenvaltiossa, - rohkaistava järjestöjä, joiden tehtäväksi julkinen yleisradiotoiminta on annettu, käyttämään uutta tekniikkaa ja tämän tehtävän täyttämiseksi etsimään tällöin uusia tapoja säilyttää ja laajentaa yleisöään, 14. KEHOTTAA komissiota, rajoittamatta kuitenkaan sen Euroopan yhteisön perustamissopimuksen mukaisia oikeuksia, - ottamaan 5 kohdassa mainittua tiedonantoa laatiessaan huomioon nämä päätelmät siten, että se tunnustaa audiovisuaalialan erityisluonteen ja kiinnittää siihen huomiota sekä ottaa huomioon demokratian sekä sosiaalisen ja kulttuurielämän tarpeet, - ottamaan huomioon kuulemisen tulokset, sikäli kuin se laatii ehdotuksia toimenpiteiksi eurooppalaisen audiovisuaalialan vahvistamiseksi multimediateollisuus mukaan lukien, 15. PANEE MERKILLE, että komission välittömiin, sisältöä koskeviin toimiin kuuluu sen varmistaminen, että jäsenvaltiot ovat panneet täytäntöön muutetun Televisio ilman rajoja-direktiivin ja että ne soveltavat sitä. (1) EYVL C 306, 6.10.1998, s. 1. (2) EYVL C 30, 5.2.1999, s. 1. (3) Kolme vaihtoehtoa ovat: 1. Käytetään perustana nykyisiä rakenteita. 2. Kehitetään televiestintää sekä radio- ja televisiolähetyksiä koskevan sääntelyn rinnalle uusi erillinen sääntelymalli uusille toiminnoille. 3. Otetaan asteittain käyttöön uusi sääntelymalli, joka kattaa kaikki nykyiset ja uudet palvelut.